ΓΡΑΠΤΗ ΕΡΩΤΗΣΗ E-1979/99

υποβολή: Michael Gahler (PPE-DE) προς την Επιτροπή

(5 Νοεμβρίου 1999)

Θέμα: Συμμετοχή των επαρχιών στην αρχή της προώθησης της αδελφοποίησης πόλεων

Οι αδελφοποιήσεις πόλεων έχουν αποδειχθεί τα τελευταία χρόνια αποτελεσματικό μέσο στην πορεία προς την ευρωπαϊκή ολοκλήρωση, διότι προάγουν τις συναντήσεις και επαφές μεταξύ των πολιτών των διαφόρων κρατών μελών. Για το λόγο αυτό η Ευρωπαϊκή Ένωσηποστηρίζει αυτές τις ανταλλαγές με τη βοήθεια της θέσης Α-321 του προϋπολογισμού. Η στήριξη όμως αυτή δεν παρέχεται σε επίπεδο επαρχιών, μολονότι και εδώ επίσης η ανταλλαγή εμπειριών θα είχε θετικά αποτελέσματα με την έννοια της ευρωπαϊκής ολοκλήρωσης.

1. Διαβλέπει η Ευρωπαϊκή Επιτροπή δυνατότητες να συμπεριληφθεί το επίπεδο αυτό στην ενίσχυση της αδελφοποίησης πόλεων χωρίς να μειωθούν οι ήδη διατιθέμενες για τις πόλεις πιστώσεις, και ποιές;

2. Μελετά η Ευρωπαϊκή Επιτροπή τη λήψη άλλων μέτρων για τη χρηματοδοτική στήριξη των ανταλλαγών μεταξύ επαρχιών, όπως π.χ. στο πλαίσιο της χορήγησης ενισχύσεων σε «οργανώσεις ευρωπαϊκού ενδιαφέροντος» (θέση Α-3021 του προϋπολογισμού);

Απάντηση της κ. Reding εξ ονόματος της Επιτροπής

(9 Δεκεμβρίου 1999)

1. Η γραμμή του προϋπολογισμού A-3210 αφορά τη χρηματοδοτική ενίσχυση για την αδελφοποίηση πόλεων. Είναι ο λόγος για τον οποίο η πλειονότητα των κονδυλίων προορίζεται για ενέργειες αδελφοποιημένων πόλεων και κοινοτήτων. Οι προσανατολισμοί των ενισχύσεων αυτών αναθεωρούνται στο τέλος κάθε χρόνου σε στενή συνεργασία με τους εκπροσώπους του Κοινοβουλίου και των εθνικών ενώσεων των φορέων της τοπικής αυτοδιοίκησης.

Κατά τις συζητήσεις της 8ης Δεκεμβρίου 1998 που αφορούσαν τους προσανατολισμούς του προγράμματος για το 1999, οι εκπρόσωποι του Κοινοβουλίου και των ενώσεων τοπικής αυτοδιοίκησης είχαν κρίνει σκόπιμο να μην διευρύνουν το μέρος Ι του προγράμματος αυτού στις ενδιάμεσες αρχές (νομοί, («Kreise», «dpartements»), επαρχίες), διότι μια τέτοια απόφαση θα είχε ως συνέπεια τη μείωση των διαθέσιμων κονδυλίων για τις αδελφοποιημένες πόλεις και κοινότητες.

Ωστόσο το πρόγραμμα παραμένει ανοιχτό στις ενδιάμεσες αρχές στο βαθμό που οι ενέργειες κατάρτισης, ενημέρωσης και ενίσχυσης στις αδελφοποιήσεις προορίζονται στις αδελφοποιημένες κοινότητες της επικράτειάς τους. Έτσι, για τα μέρη II (συναντήσεις) και III (σεμινάρια κατάρτισης για αρμοδίους σε θέματα αδελφοποίησης) του προγράμματος, το ενημερωτικό σημείωμα της Ευρωπαϊκής Επιτροπής που παρουσίαζε τα κριτήρια και τους προσανατολισμούς των ενεργειών για το 1999 αναφέρει ότι οι « οι ενέργειες αδελφοποίησης στις οποίες συμμετέχουν πόλεις της ίδιας περιφέρειας» μπορούν να λάβουν επιδότηση. Αυτό ισχύει βεβαίως και για τις αδελφοποιήσεις που αφορούν πόλεις που ανήκουν στην ίδια διοικητική περιοχή («Landkreis»).

Εξάλλου τα κριτήρια που ισχύουν για το έτος 2000 συζητήθηκαν ευρέως στο πλαίσιο του «Ευρωπαϊκού συνεδρίου αδελφοποίησης για την τρίτη χιλιετία», από τις 3 έως τις 5 Δεκεμβρίου 1999 στο Μπιλμπάο.

2. Όχι, η Επιτροπή δεν προτίθεται να χρησιμοποιήσει τα κονδύλια της γραμμής A-3021 για τις αδελφοποιήσεις αυτές καθαυτές. Η γραμμή αυτή προορίζεται για τις ενισχύσεις μη κυβερνητικών οργανώσεων που δραστηριοποιούνται σε ευρωπαϊκά θέματα και όχι για συγκεκριμένα σχέδια. Οι τοπικές και περιφερειακές αρχές αποτελούν μέρος των κυβερνητικών οργανώσεων. Για το λόγο αυτό τα «Landkreise» δεν είναι επιλέξιμα στο πλαίσιο αυτό. Στο παρελθόν οι ενισχύσεις χορηγούνταν σε οργανώσεις μέρος των δραστηριοτήτων των οποίων αφορούσε τις αδελφοποιήσεις. Σε κάθε περίπτωση, αν το Κοινοβούλιο ακολουθήσει τη συμβουλή της επιτροπής προϋπολογισμών, οι «αδιάθετες» πιστώσεις της γραμμής αυτής θα ανέρχονται μόνον σε 145 000.